b'\n_START_ARTICLE_\nRadu Manicatide\n_START_SECTION_\nBiografie\n_START_PARAGRAPH_\nRadu Manicatide s-a n\xc4\x83scut la Ia\xc8\x99i, la 17 aprilie 1912, fiind fiul reputatului profesor de pediatrie Mihail Manicatide. A urmat \xc8\x98coala Politehnic\xc4\x83 din Bucure\xc8\x99ti \xc8\x99i \xc8\x98coala de Aeronautic\xc4\x83 \xc8\x99i Constructii Automobile din Paris (a fost \xc8\x99ef de promotie), \xc3\xaen perioada 1931-1937. \xc3\x8enc\xc4\x83 din aprilie 1926 era preocupat de avia\xc8\x9bie, c\xc3\xa2\xc8\x99tig\xc3\xa2nd cu un planor propriu, M-1, locul I la concursul de aeromodele \xc8\x99i planoare. \xc3\x8en 1931 a f\xc4\x83cut \xc8\x99coala de pilotaj, lu\xc3\xa2ndu-\xc8\x99i brevetul.\n_START_SECTION_\nActivitatea de concep\xc8\x9bie aeronautic\xc4\x83\n_START_PARAGRAPH_\n\xc3\x8en 1935, Radu Manicatide a realizat avioanele monoloc RM-5 (cu greutatea maxim\xc4\x83 de 200 kg \xc8\x99i viteza maxim\xc4\x83 de 120 km/h) \xc8\x99i RM-7 (cu greutatea maxim\xc4\x83 de 240 kg \xc8\x99i viteza maxim\xc4\x83 de 135 km/h)._NEWLINE_Din anul 1939, inginerul Manicatide, specialist \xc3\xaen structuri, a lucrat la IAR Bra\xc8\x99ov, ca \xc8\x99ef al serviciului de studii structuri, apoi ca \xc8\x99ef al atelierului de prototipuri \xc8\x99i experiment\xc4\x83ri, unde a participat la realizarea avioanelor proiectate la IAR (IAR-27, IAR-37 \xc8\x99i IAR-80) \xc8\x99i a avioanelor sub licen\xc8\x9b\xc4\x83 (IAR-79 - Savoia Marchetti, Me-109 - Messerschmitt). Continu\xc3\xa2ndu-\xc8\x99i preocup\xc4\x83rile mai vechi, \xc3\xaen 1942 a realizat la IAR Bra\xc8\x99ov avionul monoloc RM-9 (cu greutatea maxim\xc4\x83 de 350 kg \xc8\x99i viteza maxim\xc4\x83 de 138 km/h)._NEWLINE_\xc3\x8en 1944, Radu Manicatide a realizat avionul biloc cu ampenaj orizontal dispus \xc3\xaen fa\xc8\x9b\xc4\x83 (tip ra\xc8\x9b\xc4\x83), RM-11 (cu greutatea maxim\xc4\x83 de 530 kg \xc8\x99i viteza maxim\xc4\x83 de 175 km/h), iar \xc3\xaen 1949 a construit, tot la Bra\xc8\x99ov avionul biloc de \xc8\x99coal\xc4\x83 IAR-811 (cu greutatea maxim\xc4\x83 de 650 kg \xc8\x99i viteza maxim\xc4\x83 de 150 km/h). Din 1950, la Uzina de Repara\xc8\x9bii Material Volant - URMV 3, sub conducerea sa, s-au construit avioanele IAR-813 (cu greutate maxim\xc4\x83 de 750 kg \xc8\x99i viteza maxim\xc4\x83 de 192 km/h), cu care s-au ob\xc8\x9binut recorduri omologate de Federa\xc8\x9bia Aeronautic\xc4\x83 Interna\xc8\x9bional\xc4\x83._NEWLINE_Radu Manicatide a proiectat \xc8\x99i realizat, \xc3\xaen 1953, avionul bimotor IAR-814 (cu greutatea maxim\xc4\x83 de 2.030 kg \xc8\x99i viteza maxim\xc4\x83 272 km/h), cu care s-a ob\xc8\x9binut, de asemenea, un record mondial de vitez\xc4\x83 pe circuit \xc3\xaenchis, omologat de FAI. Din 1955, tot la URMV 3, s-au construit avioanele IAR-817 (greutate maxim\xc4\x83 1.150 kg \xc8\x99i viteza maxim\xc4\x83 de 175 km/h). Radu Manicatide s-a mutat la Bucure\xc8\x99ti, la \xc3\x8entreprinderea de Avioane, realiz\xc3\xa2nd \xc3\xaen serie IAR-818, intrat \xc3\xaen dotarea avia\xc8\x9biei agricole \xc8\x99i sanitare. \xc3\x8en 1956 a creat avionul bimotor MR-2, derivat din IAR-814 (cu greutate maxim\xc4\x83 2.080 kg \xc8\x99i viteza maxim\xc4\x83 de 275 km/h). Dup\xc4\x83 1967, Radu Manicatide, \xc3\xaen colaborare cu Institutul de Mecanica Fluidelor \xc8\x99i Cercet\xc4\x83ri Aerospa\xc8\x9biale, a proiectat avioanele IAR-822, IAR-823, IAR-826 \xc8\x99i IAR-827, care au fost realizate la ICA Ghimbav.\n_START_SECTION_\nRealizarea de automobile\n_START_PARAGRAPH_\nRadu Manicatide a reu\xc8\x99it s\xc4\x83 produc\xc4\x83 un automobil de concep\xc8\x9bie proprie \xc3\xaen 1945. E vorba de un roadster de mici dimensiuni construit la IAR Bra\xc8\x99ov, dotat cu motor \xc3\xaen doi timpi de motociclet\xc4\x83 care producea 11,5 CP la o tura\xc8\x9bie de 4.000 rpm. Ma\xc8\x99ina avea dou\xc4\x83 locuri, motor pozi\xc8\x9bionat \xc3\xaen spate \xc8\x99i atingea o vitez\xc4\x83 de 70 km/h. Greutatea proprie a ma\xc8\x99inii era de 270 kg, consuma \xc3\xaen jur de 4,5l/100 km, \xc8\x99i avea o caroserie elegant\xc4\x83 inspirat\xc4\x83 de Jaguar XK120._NEWLINE__NEWLINE_\xc3\x8en 1947, sub \xc3\xaendrumarea lui Manicatide, \xc3\xaen uzina IAR s-au construit 3 vehicule. Acestea au fost dotate cu motorul IAR002 \xc3\xaen doi timpi cu patru cilindri dubli \xc3\xaen linie, cu o capacitate de 1000 cmc ce producea 45 CP la 4300 rpm. Viteza maxim\xc4\x83 a acestor automobile era de 124 km/h. Au existat \xc8\x99i variante sport ale acestui motor, care erau capabile s\xc4\x83 produc\xc4\x83 100 CP \xc8\x99i 5300 rpm.'